**Gry Molvær Hivju** (født 16. oktober 1970 på Sula) prisbelønnet programleder, journalist, regisssør, produsent, og manusforfatter. Hun har også hatt flere kunstutstillinger som fotograf.

Utdanning
---------

Molvær Hivju har medieutdanning frå Høgskulen i Volda, samt påbygging med statsvitenskap og internasjonal politikk. I 2012 var hun med i første kull av NRKs storsatsing «MasterClass» for utvalgte regi- og og manusforfattertalenter, som mellom annet fikk kursing med Robert Mc Kee.

Hun har også tilleggsutdanning innen kunstfag og tegning fra Einar Granum Kunstfagskole.

Fotokunstner og scenograf
-------------------------

Molvær Hivju har hatt flere kunstfotoutstillinger, blant annet i Ålesund Kunstforening, Sverresborg Trøndelag folkemuseum, og Galleri SG (Trondheim) 

I tillegg var hun scenograf for teaterforestillingen «Fra Hat til Håp» under Olavsfest[*når?*], der bilder og film ble projisert på opp til 20 meter høye lerret i Nidaosdomen.

Film og TV
----------

Molvær Hivju var ansatt i NRK fra 1994 til 2014. Som medarbeider i NRK arbeidet hun blant annet som programleder og innslagsprodusent i det populærvitenskapelige programmet «Schrödingers katt». Prime-time programmet dekte forskningsnyheter i inn- og utland, og Molvær Hivju har mellom annet jobbet på større havforskningstokt i Atlanterhavet, på ekspedisjoner på Svalbard, og svevd vektløs i parabelflyvninger med Den europeiske romfartsorganisasjonen (ESA). Hun jobbet også flere år med nyheter i NRK, som programleder og reporter i radio og TV.

Høsten 2017 hadde Hivju regi på «Harnessing the Wind», en reklamefilm om vindkraft for selskapet Aker Solutions. 

Høsten 2018 og våren 2019 var Hivju Associated Producer for Nordisk Film og NRKs dramaserie «TWIN», som ble filmet i Lofoten og senere ble sendt på BBC Four.

I 2019 var Molvær Hivju også medprogramleder i «Matsjokket» for NRK 1, sammen med Kristofer Hivju. Ekteparet var også programledere for serien «Olav», om Olav den hellige, som hadde premiere i 2021. Hun og Kristofer Hivju ble også headhuntet som programledere til amerikanske Smithsonian Channels storsatsing *Ultimate Viking*, men serien ble utsatt på grunn av koronaepidemien.

Molvær Hivju har opp gjennom årene gitt kommentarstemme til en rekke natur- og vitenskapsdokumentarer på NRK, blant annet BBC-seriene *Vår spektakulære verd* (originaltittel: *Spectacular Earth*), *Kontinenta veks fram*, *Dyra sine supersansar* og *Haiane sitt gåtefulle liv*. Hun har også vært manuskonsulent på ulike NRK-produksjoner, deriblant den Amandapris-nominerte dokumentaren *Havets sølv*, samt skrevet tekster til kunstneren Ørnulf Opdahls bok *Over Atlanterhavsryggen* (engelsk tittel: *Deeper than light*). 

Våren 2022 viste NRK en ny dokumentarproduksjon skapt av Molvær Hivju; doku-fiksjonsserien *Uræd – egget som kunne berge liv* til NRK. Miniserien på to episoder forteller den dramatiske historien om ålesunderen Ole Brude og hans oppfinnelse «Uræd» – en av verdens første overbygde livbåter.

Priser
------

Molvær Hivju har mottatt Kringkastingsprisen, Folkeopplysningsprisen og flere språkpriser. Dokumentarfilmen hennes, «Bit Ballerina Bulldog», som handler om kunstnerskapet til Karen Bit Vejle, ble i 2015 nominert til *Årets beste dokumentarfilm* under Bergen Internasjonale Film Festival (BIFF). Dokumentarfilmen ble senere nominert til *Beste filmmusikk* under Gullruten. Molvær Hivju medvirket også som en av de utøvende kunstnerne i filmen «Lysleite», som vant Fagprisen *Beste foto* under Gullruten i 2014. Filmen er produsert av Tindefilm, som Molvær Hivju i dag er deleier i.

Konferansier, juryleder m.v.
----------------------------

Molvær Hivju har i tillegg ledet flere store konferanser og eventer, som Kavliprisen i 2022 sammen med BBCs Jim Al Khalili. 

Molvær Hivju har også ledet arrangement, debatter og konserter for blant andre Oslo  Filharmonien, Det Kongelige Norske Videnskabers Selskabs 250 års jubileum, Technoport Awards, Forskningsdagene. I 2019 holdt ekteparet Hivju innlegg på konferansen Xyntio Exhange om utfordringen med at det kastes enorme mengder mat.

I åtte år var Gry Molvær Hivju var juryleder for Kulturdepartementets nynorskpris for journalister, og hun var og med i prosjektgruppa for NRK Nynorsk Mediesenter som driver opplæring av *nynorskbrukende* journalister for radio, fjernsyn, nett og sosiale medium.

Filmografi
----------

Gry Molvær Hivju har laget følgende dokumentarfilmer som regissør og manusforfatter: 

* 2022: *Uræd* (dokufiksjonsserie) for NRK – med blant andre skuespillerne Kristofer Hivju og Vebjørn Enger
* 2016: *Bankskøyta/Båten som erobra havet* (dokumentarfilm) for NRK (og Stiftelsen Kjell Holm)
* 2015: *Bit Ballerina Bulldog* (dokumentarfilm) – om papirklippkunstneren Karen Bit Vejle – vist på NRK
* 2013: *Herdalshuldra* (dokumentarfilm) med Nailoke Shilonga

* 2011: *Rundeskatten* (dokumentarfilm) Gullskatten ved øya Runde – vist på NRK
* 2006: *Havlandet* (dokumentarfilm) med blant andre billedkunstneren Ørnulf Opdahl – vist på NRK
* 1998: *Lys født i mørke* (kortdokumentar) – vist på NRK
* 1997: *Ungkarar i Sande* (kortdokumentar) – vist på NRK

Bakgrunn og familie
-------------------

Gry Molvær Hivju er fra øya Sula på Sunnmøre. Hun er gift med Kristofer Hivju. De har to døtre, født i 2007 og 2008.

Referanser
----------

1. ↑   www.dagbladet.no[Hentet fra Wikidata]
2. ↑   www.tv2.no[Hentet fra Wikidata]
3. 1 2  Lie, Øystein (2. januar 2021). «Kristofer Hivju har jaktet på sannheten om Olav den hellige i flere år». *NRK*. Besøkt 27. august 2023. «Gry og Kristofer Hivju har lett etter sannheten om idolet Olav den hellige i flere år. Svarene de fant, sendte Kristofer ned i kjelleren. (---) I stedet for at han lekte viking og hun bare så på, bestemte de seg for å gjøre noe sammen. Det ble til et teaterstykke om Olav i Nidarosdomen. Men særlig klokere på vikingkongen Olav, ble paret ikke. Over flere år kunne de fra tid til annen dybdesnakke om Olav og bla i bøker uten å komme noen vei om hvem denne Olav var. (---) Hun, som de siste fjorten årene har jobbet som dokumentarist og vært programleder i NRK i tolv år før det igjen, har fungert som et faktabasert korrektiv til en patosfylt Kristofer som har forgudet Olav. | Paret skal være programledere og samle folk fra hele verden som skal leve som vikinger i denne historiske overlevelsesserien. Serien har fått navnet «Ultimate Viking», og skal sendes på amerikansk TV, med distribusjon verden over.»
4. ↑  Espeland, Webjørn (13. april 2022). «Egget som skulle til Amerika». *NRK* **(norsk nynorsk)**. Besøkt 27. august 2023. «– Ole Brude vaks opp i ei tid det rådde ei kynisme på sjøen. Ein erstatta gjerne berre mannskap som gjekk ned med nye fattigfolk, som blei betalt nokre kroner ekstra, seier Gry Molvær Hivju. | I fem år har ho jobba med dokumentarserien om nordmannen som ville redde liv. I den spelar mannen hennar kaptein Iver Thoresen, ein mann som under ferda skulle få eit anstrengt forhold til oppfinnar Brude.»
5. ↑  «Uræd - egget som kunne berge liv». Besøkt 27. august 2023. «Innestengde i eit egg gjekk sjøfolka på «Uræd» kvarandre på nervane då dei kryssa Atlanteren i 1904. Kristofer Hivju utforskar og gjenskapar hendingane.»
6. ↑  «Collaboration is what heroes do!». *xynteo.com* **(engelsk)**. 10. oktober 2019. Besøkt 27. august 2023. «We’re at our most powerful when we work together across industries, sectors and borders. In the final session at this year’s Xynteo Exchange, we heard from Game of Thrones actor Kristofer Hivju and his wife, producer and director Gry Molvær Hivju.»
7. ↑  Hekkli, Lina (7. januar 2022). «- Barna holder meg på jorden». *Se og Hør* **(norsk)**. Besøkt 27. august 2023.

Eksterne lenker
---------------

* (en) Gry Molvær Hivju på Internet Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | Geni
 |